arnastofnun/IGC-2024 huggingface dataset:
S-144/2016

Mál þetta sem dómtekið var 21. nóvember sl., höfðaði lögreglustjórinn á Norðurlandi eystra 25. júlí 2016 á hendur A,

„fyrir umferðarlagabrot, með því að hafa fimmtudagskvöldið 8. júní 2016, ekið bifreiðinni [...], undir áhrifum áfengis (alkóhólmagn í blóði reyndist 1,19‰), undir áhrifum fíkniefna (amfetamín mældist í blíði 60 ng/ml.) suður Drottningarbraut á Akureyri, með allt að 113 kílómetra hraða miðað við klukkustund eftir vegarkafla við Aðalstræti, þar sem hámarkshraði er 50 kílómetrar.

Telst þetta varða við 1. mgr., sbr. 2. mgr. 45. gr., 1. mgr., sbr. 2. mgr. 45. gr. A, 1. mgr. 37. gr., sbr. 1. mgr. 100. gr. umferðarlaga nr. 50/1987, með síðari breytingum.

Þess er krafist að ákærði verði dæmdur til refsingar, til greiðslu alls sakarkostnaðar og til sviptingar ökuréttar, samkvæmt 101. gr. og 102. gr. nefndra umferðarlaga.“

Ákærði játar sök. Með játningu hans sem ekki er ástæða til að efa að sé sannleikanum samkvæm, enda í samræmi við rannsóknargögn, telst hann sannur að sök um þann verknað sem í ákæru er lýst og þar er rétt heimfærður til refsiákvæða. Verður lagður dómur á málið án frekari sönnunarfærslu, með heimild í 164. gr. laga nr. 88/2008.

Sakaferill ákærða hefur hér þýðingu að því leyti að með sátt 8. september 2009 sætti hann 140.000 króna sekt og sviptingu ökuréttar í 12 mánuði fyrir brot gegn 1. mgr., sbr. 2. mgr. 45. gr. a og 1. mgr. 63. gr. umferðarlaga og með annarri sátt 13. febrúar 2013 sætti hann aftur 140.000 króna sekt og sviptingu ökuréttar í 12 mánuði fyrir brot gegn 1. mgr., sbr. 3. mgr. 45. gr. umferðarlaga.

Ákærði hefur nú ítrekað brot gegn 45. gr. eða 45. gr. a umferðarlaga öðru sinni. Breytir engu þótt viðurlög sem hann sætti með sáttinni 13. febrúar 2013 hafi verið vægari en venja er og andstæð ákvæði 6. mgr. 102. gr. umferðarlaga hvað varðar sviptingu ökuréttar.

Með vísan til þess hluta sakaferils ákærða sem hér hefur verið rakinn verður refsing hans ákveðin fangelsi í 30 daga og hann sviptur ökurétti ævilangt, sbr. 3. mgr. 101. gr. umferðarlaga.

Ákærði verður dæmdur til greiðslu sakarkostnaðar sem ákveðst eins og greinir í dómsorði. Er virðisaukaskattur innifalinn og tekið tillit til þess að hluti kostnaðar á rannsóknarstigi stafar af rannsókn á morfíni í blóðsýni, en það efni greindist ekki.

Dóm þennan kveður upp E-kk-nf S-kk-nf héraðsdómari.

D Ó M S O R Ð:

Ákærði, A, sæti fangelsi í 30 daga.

Ákærði er sviptur ökurétti ævilangt.

Ákærða greiði 473.474 krónur í sakarkostnað, þ.m.t. þóknun skipaðs verjanda síns, S-kk-ef K-kk-ef K-kk-ef hrl. 306.900 krónur og ferðakostnað, 48.065 krónur.
S-175/2016

Mál þetta, sem var dómtekið í dag, höfðaði lögreglustjórinn á Norðurlandi eystra hér fyrir dómi þann 15. ágúst sl., með ákæru á hendur X, Akureyri fyrir

„eftirtalin umferðarlagabrot:

I.

Með því að hafa mánudaginn 27. júní 2016, undir áhrifum fíkniefna (í blóðsýni mældist tetrahýdrókannabínól 5,9 ng/ml og amfetamín 375 ng/ml), og sviptur ökurétti, frá Hjallalundi á Akureyri, norður Dalsbraut, um Borgarbraut uns lögregla stöðvaði akstur hans við Mánahlíð.

Teljast brot þessi varða við 1. mgr., sbr. 2. mgr. 45. gr. a, 1. mgr. 48. gr., sbr. 1. mgr. 100. gr. umferðarlaga nr. 50/1987, með síðari breytingum.

II.

Með því að hafa laugardaginn 2. júlí 2016, undir áhrifum fíkniefna (í blóðsýni mældist tetrahýdrókannabínól 6,4 ng/ml og amfetamín 530 ng/ml), og sviptur ökurétti, eftir Þingvallastræti á Akureyri uns lögregla stöðvaði akstur hans á gatnamótum Þingvallastrætis og Byggðavegar.

Teljast brot þessi varða við 1. mgr., sbr. 2. mgr. 45. gr. a, 1. mgr. 48. gr., sbr. 1. mgr. 100. gr. umferðarlaga nr. 50/1987, með síðari breytingum.

Þess er krafist að ákærði verði dæmdur til refsingar og til greiðslu alls sakarkostnaðar. Jafnframt er þess krafist að ákærði sæti sviptingu ökuréttar samkvæmt 101. gr. og 102. gr. nefndra umferðarlaga.“

Ákærði hefur komið fyrir dóminn og játað sök. Ekki eru efni til að draga réttmæti játningarinnar í efa. Háttsemi hans er rétt heimfærð til refsiákvæða. Verður lagður dómur á málið án frekari sönnunarfærslu, með heimild í 164. gr. laga nr. 88/2008.

Ákærði á langan sakaferil að baki, allt frá árinu 1996. Hann mun hafa hlotið 29 refsidóma og þá aðallega fyrir umferðar- og fíkniefnalagabrot, en á árum áður var hann einnig dæmdur fyrir brot gegn hegningarlögum, vegna þjófnaða á árunum 1995 og 2006 og vegna skjalafals á árinu 2003. Þann 11. mars 2015 var hann dæmdur í átta mánaða óskilorðsbundið fangelsi fyrir hylmingu, þjófnað, skemmdarverk, brot gegn lögum um ávana- og fíkniefni og brot gegn umferðarlögum, þ.á m. 45. gr. a. Var hann sviptur ökurétti ævilangt. Þann 25. febrúar sl. dæmdi Hæstiréttur Íslands hann í fangelsi í 3 ár og 6 mánuði fyrir brot gegn 251. gr., sbr. 20. gr. og 244. gr. og 1. mgr. 106. gr. og 2. mgr. 257. gr. almennra hegningarlaga. Loks var hann dæmdur í 9 mánaða fangelsi og sviptur ökurétti ævilangt fyrir brot gegn 1. mgr., sbr. 2. mgr. 45. gr. a og 1. mgr. 48. gr. umferðarlaga og 2. sbr. 5. sbr. 6. gr. ávana- og fíkniefnalaga nr. 65, 1974.

Refsingu ákærða nú ber að tiltaka sem hegningarauka við síðastgreindan dóm samkvæmt 78. gr. almennra hegningarlaga. Ákveðst hún fangelsi í 6 mánuði. Áréttað verður að ákærði er sviptur ökurétti ævilangt.

Dæma ber ákærða til að greiða sakarkostnað, sem nemur samtals 333.655 krónum.

A-kvk-nf B-kvk-nf B-kvk-nf fulltrúi fór með málið af hálfu ákæruvalds.

E-kk-nf S-kk-nf kveður upp dóminn.

D Ó M S O R Ð

Ákærði, X sæti fangelsi í sex mánuði.

Áréttuð er að ákærði er sviptur ökurétti ævilangt.

Ákærði greiði 333.655 í sakarkostnað.
S-226/2016

Mál þetta, sem dómtekið var þann 7. nóvember sl., er höfðað með ákæru lögreglustjórans á Norðurlandi eystra, útgefinni 18. október sl., á hendur X;

„fyrir umferðarlagabrot, með því að hafa, aðfararnótt laugardagsins 17. september 2016, ekið bifreiðinni [...], undir áhrifum áfengis (alkóhólmagn í blóði reyndist vera 2,90‰) og sviptur ökuréttindum, án þess að hafa skráningarnúmer framan á bifreiðinni og án ábyrgðartryggingar, um Skarðshlíð á Akureyri og eftir Miðhúsabraut og að bifreiðastæði við Geislatún þar sem lögregla hafði afskipti af honum.

Teljast brot þessi varða við 1., sbr. 3. mgr. 45. gr., 1. mgr. 48. gr. , 1. mgr. 63. gr., 91. gr. og 92. gr., sbr. 93. gr., allt sbr. 1. mgr. 100. gr. umferðarlaga nr. 50/1987, með síðari breytingum.

Þess er krafist að ákærði verði dæmdur til refsingar og til greiðslu alls sakarkostnaðar. Jafnframt er þess krafist að ákærði sæti sviptingu ökuréttar samkvæmt 101. og 102. gr. nefndra umferðarlaga.“

I

Ákærði hefur fyrir dómi játað skýlaust þá háttsemi sem lýst er ákæru. Játning ákærða er í samræmi við rannsóknargögn lögreglu, þ. á m. matsgerð rannsóknarstofu.

Að ofangreindu virtu telst brot ákærða nægilega sannað og er það réttilega heimfært til lagaákvæða í ákæru. Verður dómur lagður á málið án frekari sönnunarfærslu með heimild í 1. mgr. 164. gr. laga nr. 88, 2008 um meðferð sakamála.

II

Samkvæmt vottorði sakaskrár ríkisins á ákærði brotaferil allt frá árinu 2002. Hann gekkst undir sáttargerð hjá sýslumanninum á Akureyri þann 13. maí 2014 vegna ölvunaraksturs og var hann þá, auk sektarrefsingar, sviptur ökurétti í tuttugu mánuði. Þá var ákærði með sáttargerð lögreglustjórans á Vestfjörðum þann 20. maí sl., auk sektarrefsingar, sviptur ökurétti vegna ölvunaraksturs í þrjú ár og sex mánuði.

Í máli þessu hefur ákærði enn verið sakfelldur fyrir ölvunarakstur, en ennfremur fyrir að aka ökutæki sviptur ökurétti, og önnur umferðarlagabrot. Ber að ákvarða refsingu ákærða með hliðsjón af lýstum sakarferli og þykir hún hæfilega ákveðin 30 daga fangelsi, en ennfremur 70.000 króna sekt til ríkissjóðs. Greiði ákærði ekki sektina innan fjögurra vikna frá birtingu dómsins að telja sæti hann fimm daga fangelsi.

Með vísan til 101. og 102. gr. umferðarlaga og með hliðsjón af áður lýstum sakaferli ber að svipta ákærða ökurétti ævilangt frá birtingu dómsins að telja.

Að kröfu ákæruvalds og með vísan til 1. mgr. 218. gr. laga um meðferð sakamála nr. 88, 2008 ber að dæma ákærða til að greiða sakarkostnað, en samkvæmt yfirliti lögreglustjóra nemur hann 41.921 krónur.

Ó-kk-nf Ó-kk-nf héraðsdómari kveður upp dóm þennan.

D Ó M S O R Ð :

Ákærði, X, sæti fangelsi í þrjátíu daga.

Ákærði greiði 70.000 króna sekt til ríkissjóðs innan fjögurra vikna frá birtingu dómsins, en ella sæti hann fangelsi í fimm daga.

Ákærði er sviptur ökurétti ævilangt frá birtingu dómsins að telja.

Ákærði greiði 41.921 krónu í sakarkostnað.
S-23/2016

Mál þetta, sem var dómtekið 26. febrúar 2016, höfðaði lögreglustjórinn á Norðurlandi eystra hér fyrir dómi með ákæru útgefinni 29. janúar 2016, gegn X;

„fyrir þjófnað, með því að hafa föstudaginn 22. janúar 2016 í verslun Samkaupa við Hrísalund á Akureyri stolið Egils ananasþykkni, grilluðum kjúklingi, þremur appelsínum, ss vínapylsum [svo!], ruslapokum og tveimur nautahamborgurum, samtals að verðmæti 5.311- krónur.

Telst þetta varða við 1. mgr. 244. gr., almennra hegningarlaga nr. 19,1940.

Þess er krafist að ákærða verði dæmd til refsingar og til greiðslu alls sakarkostnaðar.“

Fyrirkall var það birt ákærðu 17. febrúar sl. Við þingfestingu málsins sótti hún ekki þing og var málið þá dómtekið að kröfu fulltrúa ákæruvalds með heimild í 1. mgr. 161. gr. laga nr. 88, 2008. Þykir mega jafna útivist ákærðu til játningar hennar, enda var hún vöruð við því í fyrirkallinu. Brot hennar telst því nægilega sannað og er það rétt heimfært til refsiákvæðis í ákæru.

Ákærða sætti skilorðsbundnum fangelsisdómi fyrir skjalafals árið 1986 og aftur árið 1992. Þann 18. nóvember 2010 sætti hún 30 daga fangelsi, skilorðsbundið í tvö ár fyrir þjófnað og tilraun til þjófnaðar. Refsing hennar nú ákveðst 30 daga fangelsi, skilorðsbundið eins og greinir í dómsorði.

Sakarkostnaður í máli þessu er enginn.

E-kk-nf S-kk-nf kveður upp þennan dóm.

DÓMSORÐ:

Ákærða, X sæti fangelsi í 30 daga en fresta skal fullnustu refsingarinnar og hún falla niður að liðnum tveimur árum frá uppsögu þessa dóms að telja, haldi ákærða almennt skilorð 57. gr. almennra hegningarlaga.
S-268/2016

Mál þetta, sem dómtekið var fyrr í dag, er höfðað af lögreglustjóranum á Norðurlandi eystra með ákæru, útgefinni 5. desember sl., á hendur X;

„fyrir líkamsárás, með því að hafa aðfaranótt laugardagsins 9. apríl 2016, inni á veitinga- og skemmtistaðnum Sjallanum, Geislagötu 14 á Akureyri, ráðist að [A] og skallað hann í andlitið með þeim afleiðingum að hann nefbrotnaði.

Telst þetta varða við 1. mgr. 218. gr. almennra hegningarlaga nr. 19, 1940, sbr. 11. gr. laga nr. 20, 1981.

Þess er krafist að ákærði verði dæmdur til refsingar og til greiðslu alls sakarkostnaðar.“

Ákærði krefst vægustu refsingar sem lög leyfa.

I

Fyrir dómi hefur ákærði skýlaust viðurkennt sakargiftir, líkt og þeim er lýst í ákæru.

Með játningu ákærða, sem ekki er ástæða til að efa að sé sannleikanum samkvæm, sem og gögnum málsins, er nægilega sannað að ákærði hefur gerst sekur um þá háttsemi sem í ákæru greinir.

Með mál þetta var farið samkvæmt málsmeðferðarreglum 164. gr. laga nr. 88, 2008.

II

Ákærði, sem er tvítugur, hefur áður hlotið dóm en samkvæmt sakavottorði var hann þann 2. nóvember sl. dæmdur til sektargreiðslu vegna fíkniefnaaksturs og var þá jafnframt sviptur ökurétti tímabundið.

Brot ákærða sem hér er til umfjöllunar var framið fyrir uppsögu lýsts dóms og ber því að ákvarða honum refsingu eftir reglum 78. gr. almennra hegningarlaga, sbr. 77. gr. sömu laga.

Við ákvörðun refsingar ber auk framangreinds að líta til 1. tl. 1. mgr. 70. gr. hegningarlaganna, en einnig til þess að hann játaði brot sitt skýlaust og lýsti yfir iðran. Að þessu virtu þykir refsing ákærða hæfilega ákveðin 45 daga fangelsi, en fresta skal fullnustu refsingarinnar og falli hún niður að liðnum tveimur árum frá uppsögu þessa dóms, haldi ákærði almennt skilorð 57. gr. almennra hegningarlaga nr. 19, 1940, með áorðnum breytingum.

Ákærði greiði sakarkostnaðar, 29.400 krónur.

Af hálfu ákæruvalds fór með málið E-kk-nf Þ-kk-nf fulltrúi.

Ó-kk-nf Ó-kk-nf héraðsdómari kveður upp dóm þennan.

D ó m s o r ð:

Ákærði, X, sæti 45 daga fangelsi, en fresta ber fullnustu refsingarinnar og falli hún niður að liðnum tveimur árum frá uppsögu þessa dóms að telja, haldi ákærði almennt skilorð 57. gr. almennra hegningarlaga nr. 19, 1940, með áorðnum breytingum.

Ákærði greiði sakarkostnað, 29. 400 krónur.
S-269/2016

Mál þetta, sem dómtekið var 20. desember sl., hefur lögreglustjórinn á Norðurlandi eystra höfðað hér fyrir dómi með ákæru, útgefinni 5. desember sl., á hendur X;

„fyrir þjófnað, með því að hafa aðfaranótt 6. nóvember 2016, ásamt ónafngreindum félaga sínum brotist inn í verslunina Djáknann að Gránufélagsgötu 4 á Akureyri og stolið þaðan fimm rafrettum og einum tank fyrir rafrettu, samtals að verðmæti 76.000 krónur

Telst þetta varða við 1. mgr. 244. gr. almennra hegningarlaga nr. 19, 1940

Þess er krafist að ákærði verði dæmdur til refsingar og til greiðslu alls sakarkostnaðar.“

I

Ákærði sótti ekki þing þrátt fyrir að hafa verið birt fyrirkall þann 8. desember sl., en þar var þess geti að málið kynni að verð dæmt að honum fjarstöddum, sbr. 1. mgr. 155. gr. laga nr. 88, 2008. Er því heimilt samkvæmt 1. mgr. 161. gr. sömu laga a leggja dóm á málið að ákærða fjarverandi, enda varðar ætlar brot ekki þyngri viðurlögum en þar er áskilið og framlögð gögn verða talin nægjanleg til sakfellingar.

Að ofangreindu virtu verður ákærði sakfelldur fyrir þá háttsemi sem honum er gefin að sök í ákæru og þar er rétt heimfærð til laga.

II

Ákærði, sem er átján ára, hefur samkvæmt sakavottorði sakaskrá ríkisins áður sætt refsingu, en hann var með sektargerð sýslumannsins á Akureyri í maí 2014 gert að greiða sekt fyrir brot gegn ávana- og fíkniefnalöggjöfinni, og hefur því ekki áhrif í máli þessu.

Refsing ákærða þykir eftir atvikum hæfilega ákveðin fangelsi í 30 daga. Gögn málsins bera það með sér að ákærði hafi frá broti sínu einsett sér að taka á fíkniefnavandkvæðum sínum og þykir að því virtu og með hliðsjón af 8. tl. 1. mgr. 70. gr. hegningarlaganna fært að fresta fullnustu refsingarinnar skilorðsbundið, og skal hún niður falla að liðnum tveimur árum frá uppkvaðningu dómsins að telja, haldi hann almennt skilorð 57. gr. laganna, með áorðnum breytingum.

Engan sakarkostnað leiddi af rekstri málsins samkvæmt yfirlýsingu ákæruvalds, E-kk-þgf Þ-kk-þgf, ftr.

Ó-kk-nf Ó-kk-nf héraðsdómari kveður upp dóminn.

D Ó M S O R Ð:

Ákærði, X, sæti fangelsi í 30 daga, en fresta skal fullnustu refsingarinnar og hún niður falla að liðnum tveimur árum frá uppkvaðningu dóms að telja, haldi hann almennt skilorð 57. gr. almennra hegningarlaga nr. 19, 1940, með áorðnum breytingum.
S-27/2016

Mál þetta er höfðað með ákæru lögreglustjórans á Norðurlandi eystra, útgefinni 10. febrúar 2016, á hendur X,

„fyrir þjófnað, með því að hafa föstudaginn 2. október 2015 í verslun Bónus að Langholti 1 á Akureyri stolið fjórum oststykkjum að verðmæti 3.840 krónur, níu áleggsbréfum að verðmæti 3.299 krónur og þremur pottaplöntum að verðmæti 2.694 krónur.

Telst þetta varða við 1. mgr. 244. gr. almennra hegningarlaga nr. 19, 1940. Þess er krafist að ákærða verði dæmd til refsingar og til greiðslu alls sakarkostnaðar.

Einkaréttarkrafa

Í málinu [gera] Hagar hf., kt. 670203-2120, Hagasmára 1, Kópavogi, bótakröfu á hendur ákærðu að fjárhæð kr. 9.833, auk vaxta skv. 1. mgr. 8. gr. laga nr. 30, 2001 um vexti og verðtryggingu frá 2. október 2015 til 3. mars 2016, en síðan dráttarvöxtum skv. 1. mgr. 6. gr., sbr. 9. gr. sömu laga frá þeim degi til greiðsludags.“

Ákærða kom fyrir dóm og játaði skýlaust sök samkvæmt ákærunni. Með játningu sinni, sem fær stoð í gögnum málsins og ekki þykir ástæða til að draga í efa, telst ákærða sönn að sök og hefur unnið sér til refsingar. Samkvæmt sakavottorði ákærðu voru henni í júní 2012 ákveðin viðurlög, 40.000 króna sekt, fyrir þjófnað. Hún hefur nú endurtekið þjófnaðarbrot. Hins vegar er til þess að líta að verðmæti hins stolna er ekki mikið. Ákærða kvaðst hafa gengið á fund verzlunarstjóra og beðizt afsökunar á broti sínu. Refsing ákærðu ákveðst fangelsi í einn mánuð en rétt er að fullnustu hennar verði frestað og falli hún niður að liðnum tveimur árum haldi ákærða almennt skilorð 57. gr. almennra hegningarlaga nr. 19/1940. Ákærða samþykkti framkomna bótakröfu og verður hún tekin til greina.

Af hálfu ákæruvaldsins fór E-kk-nf Þ-kk-nf fulltrúi lögreglustjóra með málið.

Þ-kk-nf D-kk-nf héraðsdómari kveður upp dóm þennan.

D Ó M S O R Ð

Ákærða, X, sæti fangelsi í einn mánuð. Fullnustu refsingarinnar skal frestað og niður skal hún falla að liðnum tveimur árum haldi ákærða almennt skilorð 57. gr. almennra hegningarlaga nr. 19/1940.

Ákærða greiði Högum hf. 9.833 kr. auk vaxta samkvæmt 1. mgr. 8. gr. laga nr. 38/2001 um vexti og verðtryggingu frá 2. október 2015 til 3. marz 2016 en dráttarvaxta samkvæmt 1. mgr. 6. gr., sbr. 9. gr. sömu laga frá þeim degi til greiðsludags.
S-31/2016

Mál þetta, sem var dómtekið í dag, höfðaði lögreglustjórinn á Norðurlandi eystra hér fyrir dómi þann 12. febrúar 2016 með ákæru á hendur X, nú með óþekkt heimilisfang,

,,fyrir þjófnað, með því að hafa miðvikudaginn 18. febrúar 2015 komið í verslun Vínbúðarinnar við Krossmóa í Reykjanesbæ og stolið þaðan vodkapela af gerðinni Koskenkorva, að verðmæti kr. 3.598.“

Þetta er talið varða við 1. mgr. 244. gr. almennra hegningarlaga nr. 19/1940.

Mál nr. S-139/2016 var sameinað þessu. Það höfðaði sami lögreglustjóri gegn ákærða þann 28. júní 2016,

,,fyrir brot gegn umferðarlögum, með því að hafa verið með skráða bifreið [...] í sinni eigu án ábyrgðartryggingar, laugardaginn 5. september 2015, en lögregla fjarlægði númeraplötur bifreiðarinnar þann dag, er hún stóð við heimili hans að [...].“

Þetta er talið varða við 91. gr. og 92. gr., sbr. 93. gr., sbr. 1. mgr. 100. gr. umferðarlaga nr. 50/1987.

Í báðum ákærum er þess krafist að ákærði verði dæmdur til refsingar og til greiðslu alls sakarkostnaðar.

Ákærði sótti ekki þing, þrátt fyrir að hafa verið birt fyrirkall í Lögbirtingablaði. Þar var þess getið að málið kynni að verða dæmt að honum fjarstöddum, sbr. 1. mgr. 155. gr. laga nr. 88/2008. Er því heimilt samkvæmt 1. mgr. 161. gr. sömu laga að leggja dóm á málið að ákærða fjarverandi, enda varðar meint brot ekki þyngri viðurlögum en þar er áskilið í a-lið, sbr. 24. gr. laga nr. 78/2015 og framlögð gögn verða talin nægjanleg til sakfellingar. Verður ákærði sakfelldur fyrir þá háttsemi sem honum er gefin að sök í ákærum og þar er rétt heimfærð til refsiákvæða.

Ákærði á nokkuð langan sakaferil að baki, frá árinu 1993. Hann var dæmdur í átta mánaða fangelsi 29. mars 2004 fyrir þjófnað og fjársvik og aftur í átta mánaða fangelsi 4. maí 2005 fyrir þjófnað. Fékk hann reynslulausn 12. maí 2005 í tvö ár á eftirstöðvum refsingar, 236 dögum. Eftir það var hann dæmdur sex sinnum á árunum 2006-2011, einkum fyrir umferðarlagabrot og brot gegn lögum um ávana- og fíkniefni. Loks var hann þann 8. mars 2013 dæmdur í 5 mánaða fangelsi fyrir þjófnað og umferðarlagabrot og sviptur ökurétti ævilangt.

Refsing ákærða ákveðst fangelsi í 30 daga, sem ekki þykir fært að skilorðsbinda þegar litið er til sakaferils hans.

Dóm þennan kveður upp E-kk-nf S-kk-nf héraðsdómari.

D Ó M S O R Ð :

Ákærði, X, sæti fangelsi í 30 daga.
S-83/2016

Mál þetta, sem dómtekið var þann 17. maí sl., er höfðað með ákæru Lögreglustjórans á Norðurlandi eystra, útgefinni 27. apríl sl., á hendur X;

„fyrir þjófnað, með því að hafa 4. nóvember 2015, komið í verslun Hagkaupa, Furuvöllum 17 og stolið þaðan snyrtivörum, ilmvötnum, tveimur pörum af sokkum, hálsklút og öðrum fatnaði, samtals að verðmæti kr. 52.114.

Telst brot þetta varða við 1. mgr. 244. gr. almennra hegningarlaga nr. 19/1940.

Þess er krafist að ákærða verði dæmd til refsingar og til greiðslu alls sakarkostnaðar.“

I.

Fyrirkall í máli þessu var gefið út 1. maí sl. og var það birt fyrir ákærðu 7. maí sl. Við þingfestingu málsins sótti ákærða ekki þing og var málið þá dómtekið að kröfu fulltrúa ákæruvalds með vísan til 1. mgr. 161. gr. laga nr. 88/2008.

Dómurinn telur sannað, með vísan til ofanritaðs og gagna málsins að öðru leyti, þeirra á meðal upptöku úr öryggismyndavélum, að ákærða hafi framið þá háttsemi sem ákært er fyrir og brot hennar séu réttilega heimfærð til refsiákvæðis í ákærunni.

II.

Ákærða, sem er þrjátíu og eins árs, hefur ekki áður gerst sek um refsiverða háttsemi svo kunnugt sé.

Refsing ákærða þykir hæfilega ákveðin fangelsi í 30 daga. Þegar litið er til þess að ákærða játaði brotið í skýrslutöku hjá lögreglu og óskaði að eigin frumkvæði eftir að greiða fyrir munina, þykir eftir atvikum og með vísan til 8. tl. 1. mgr. 70. gr. almennra hegningarlaga, fært að fresta fullnustu refsingar ákærðu skilorðsbundið og skal hún niður falla að liðnum tveimur árum frá uppkvaðningu dómsins að telja haldi hún almennt skilorð 57. gr. laganna, sbr. 4. gr. laga nr. 22/1955.

Sakarkostnaður í máli þessu er enginn.

Ó-kk-nf Ó-kk-nf, héraðsdómari kveður upp dóm þennan.

D Ó M S O R Ð :

Ákærða, X, sæti fangelsi í 30 daga, en fresta skal fullnustu refsingar og hún niður falla að liðnum tveimur árum frá uppkvaðningu dómsins að telja, haldi hún almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.
S-89/2016

Mál þetta, sem var dómtekið 2. júní, höfðaði lögreglustjórinn á Norðurlandi eystra hér fyrir dómi þann 9. maí sl. með ákæru á hendur ...,

,,fyrir fjárdrátt með því að hafa frá árinu 2000 til 12. maí 2015, sem starfsmaður Byggingarfélagsins [...], Akureyri, dregið sér fjármuni félagsins að upphæð samtals kr. 50.841.897 af reikningum félagsins í Íslandsbanka nr. [...] með því að millifæra fjárhæðina inn á sína eigin bankareikninga og bankareikninga [A] ehf., í Íslandsbanka hf. á Akureyri, en ákærða var stjórnarformaður félagsins og sá um fjármál þess.

Telst þetta varða við 1. mgr. 247. gr. almennra hegningarlaga nr. 19/1940.

Þess er krafist að ákærða verði dæmd til refsingar og til greiðslu alls sakarkostnaðar.“

Ákærða hefur komið fyrir dóm og játað sök. Með játningu hennar, sem ekki er ástæða til að efa að sé sannleikanum samkvæm, er nægilega sannað að hún hafi gerst sek um þá háttsemi sem í ákæru er lýst og þar er rétt heimfærð til refsiákvæðis. Verður lagður dómur á málið án frekari sönnunarfærslu en þegar hefur farið fram, með heimild í 164. gr. laga nr. 88/2008.

Refsing ákærðu, sem ekki hefur sætt refsingum áður, ákveðst fangelsi í 15 mánuði, sem ekki þykir unnt að skilorðsbinda þegar litið er til eðlis og umfangs brotsins.

Ákærða verður dæmd til að greiða allan sakarkostnað samkvæmt yfirliti, 178.450 krónur og þóknun skipaðs verjanda síns, sem ákveðst að meðtöldum virðisaukaskatti eins og greinir í dómsorði.

Dóm þennan kveður upp E-kk-nf S-kk-nf.

D Ó M S O R Ð :

Ákærða, X, sæti fangelsi í 15 mánuði.

Ákærða greiði 239.830 krónur í sakarkostnað, þ.m.t. þóknun skipaðs verjanda síns, Á-kk-ef A-kk-ef B-kk-ef héraðsdómslögmanns, 61.380 krónur.
S-92/2015

Mál þetta, sem dómtekið var 15. september 2016, er höfðað með ákæru ríkissaksóknara, útgefinni 20. ágúst 2015, á hendur X,

„fyrir brot gegn valdstjórninni, með því að hafa aðfaranótt föstudagsins 5. desember 2014, á bifreiðastæði við leikskólann Síðusel á Akureyri, rifið framan í jakka lögreglumannsins [A], sem þar var við skyldustörf, með þeim afleiðingum að þeir féllu báðir í jörðina og í kjölfarið reynt að slá til [A] en höggin geiguðu. Auk þess hótaði ákærði að drepa [A] og fjölskyldu hans.

Telst þetta varða við 1. mgr. 106. gr. almennra hegningarlaga nr. 19/1940.

Þess er krafist að ákærði verði dæmdur til refsingar og til greiðslu alls sakarkostnaðar.“

Fyrir dómi játaði ákærði sök samkvæmt ákæru. Ákæran fær stoð í gögnum málsins. Ákærði telst sannur að sök. Háttsemi hans er rétt færð til refsiheimildar í ákæru. Ákærði hefur ekki sakaferil sem máli skiptir við ákvörðun refsingar nú. Refsing hans verður ákveðin fangelsi í tvo mánuði en fullnustu refsingarinnar frestað og falli hún niður að liðnum tveimur árum haldi ákærði almennt skilorð 57. gr. almennra hegningarlaga nr. 19/1940. Ekki féll til sakarkostnaður vegna málsins.

Af hálfu ákæruvaldsins fór E-kk-nf Þ-kk-nf fulltrúi með málið. Þ-kk-nf D-kk-nf héraðsdómari kveður upp dóm þennan.

D Ó M S O R Ð

Ákærði, X, sæti fangelsi í tvo mánuði. Fullnustu refsingarinnar skal frestað og niður skal hún falla að liðnum tveimur árum haldi ákærði almennt skilorð 57. gr. almennra hegningarlaga nr. 19/1940.